Source: https://beta.e-justice.europa.eu/380/MT/succession?ESTONIA&init=true&member=1
Timestamp: 2020-05-30 06:51:24+00:00
Document Index: 1299264

Matched Legal Cases: ['Qorti ', 'Qorti ', 'qorti ', 'Qorti ', 'qorti ', 'Qorti ', 'Qorti ', 'qorti ', 'Qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'Qorti ']

Fl-Estonja, il-qrati tal-kontea huma kompetenti biex jisimgħu rikorsi għal dikjarazzjoni ta' eżegwibbiltà skont l-Artikolu 45(1) tar-Regolament. Hemm erba’ qrati tal-kontea fl-Estonja: Il-Qrati tal-Kontea f’Harju, Pärnu, Tartu u Viru. L-informazzjoni dwar kif tista’ tikkuntattja lill-qrati tal-kontea hija disponibbli fuq is-sit elettroniku tal-qrati.
Fl-Estonja, il-qrati distrettwali huma kompetenti biex jisimgħu appelli kontra deċiżjonijiet għal dikjarazzjoni ta' eżegwibbiltà skont l-Artikolu 50(2) tar-Regolament. Hemm żewġ qrati distrettwali fl-Estonja: Il-Qorti Distrettwali ta’ Tallinn u l-Qorti Distrettwali ta’ Tartu. L-informazzjoni dwar kif tista’ tikkuntattja lill-qrati distrettwali hija disponibbli fuq is-sit elettroniku tal-qrati.
L-appelli quddiem il-qrati distrettwali jsiru mid-deċiżjonijiet mogħtija mill-qrati tal-kontea.
Bħala qorti tat-tieni istanza, il-Qorti Distrettwali ta’ Tallinn tisma’ l-appelli mid-deċiżjonijiet tal-Qrati tal-Kontea ta’ Harju u ta’ Pärnu. Bħala qorti tat-tieni istanza, il-Qorti Distrettwali ta’ Tartu tisma’ l-appelli mid-deċiżjonijiet tal-Qrati tal-Kontea ta’ Tartu u ta’ Viru.
Fl-Estonja dawn il-proċedimenti jaqgħu taħt il-ġurisdizzjoni tal-Qorti Suprema. Sentenza tal-qorti distrettwali tista’ tiġi kkontestata permezz ta’ appell quddiem il-Qorti Suprema. Appell kontra sentenza jista’ ikun ibbażat biss fuq il-fatt li, meta’ ngħatat is-sentenza, il-qorti distrettwali applikat b’mod inkorrett dispożizzjoni tal-liġi sostantiva jew kisret b’mod serju dispożizzjoni tal-liġi proċedurali u dan il-fatt seta' wassal għal deċiżjoni inkorretta tal-qorti.
L-informazzjoni ta’ kuntatt hija disponibbli fuq is- sit elettroniku tal-Qorti Suprema.
Fl-Estonja iċ-Ċertifikati Ewropej tas-Suċċessjoni jinħarġu min-nutara, skont l-Artikolu 64 tar-Regolament. L-informazzjoni aġġornata ta’ kuntatt tan-nutara kollha li ġew maħtura fl-Estonja hija disponibbli fuq is-sit elettroniku tal-Kamra tan-Nutara, jew permezz tal-funzjonalità Kif issib nutar.
Fl-Estonja dawn il-proċedimenti jaqgħu taħt il-ġurisdizzjoni tal-qrati tal-kontea.
Il-kontestazzjoni ta’ Ċertifikat Ewropew tas-Suċċessjoni maħruġ minn nutar issir permezz ta’ rikors ippreżentat quddiem il-qorti tal-kontea li fil-ġurisdizzjoni tagħha jinsab in-nutar li ħareġ iċ-Ċertifikat Ewropew tas-Suċċessjoni. Il-qorti tal-kontea tagħti deċiżjoni ġudizzjarja rigward ir-rikors.
Id-deċiżjoni tal-qorti tal-kontea tista’ tiġi appellata quddiem il-qorti distrettwali, u d-deċiżjoni tal-qorti distrettwali dwar l-appell tista’ mbagħad tiġi appellata quddiem il-Qorti Suprema.
Ma hemm ebda awtoritajiet bħal dawn fl-Estonja.